इंदौर. पश्चिम बंगाल से नकली नोट लाकर शहर में चलाने वाले गिरोह के मुख्य सरगना से पुलिस को चौंकाने वाली जानकारी मिली है। आशंका जताई जा रही है पकड़ाए मुख्य आरोपी के तार पश्चिम बंगाल के जरिए पाकिस्तान के किसी बड़े गिरोह से जुड़े हो सकते हैं।
जो नोट पुलिस को आरोपी से मिले हैं वे हाई क्वालिटी के हैं, जो देशद्रोही गतिविधियां चलाने वाले संगठित गिरोह द्वारा भारतीय करंसी को नुकसान पहुंचाने के लिए देश में बॉर्डर से भेजे गए हैं। ये नोट किसी स्पेशल प्रिंटर या फोटो कॉपी कर तैयार नहीं किए गए हैं, बल्कि इन्हें किसी विशेष अत्याधुनिक मशीन से छापा गया है।
इसकी पुष्टि देवास बैंक नोट प्रेस ने भी उनकी रिपोर्ट में की है। पुलिस अब इस गिरोह के देश में सक्रिय नेटवर्क के आखिरी छोर तक पहुंचने की कोशिश कर रही है। वहीं मामले में सीआईडी, एसटीएफ और एनआईए की टीमें भी सक्रिय हो गई हैं।
गौरतलब है कि हीरा नगर पुलिस ने 11 सितंबर को सबसे पहले नकली नोटों के साथ जिया उर्फ मनोज नामक एक महिला व उसके साथी शंकर को पकड़ा था। इन्होंने खातीपुरा इलाके के एक व्यापारी को नकली नोट चलाने की कोशिश की थी। हीरा नगर टीआई शशिकांत चौरसिया की टीम ने जब सख्ती से इनसे पूछताछ की तो आरोपी नासिर उर्फ निग्बोर खान का पता चला। रविवार को आरोपी नासिर पुलिस के हाथ आया तो उससे पता चला ये नकली नोट पश्चिम बंगाल से लाए जाना पता चले।
नेपाल के बाद मालदा है नया गेटवे
देश में नकली नोट लाने वाले बाहरी देशों के संगठित गिरोह पहले नेपाल से नकली नोट का कारोबार करते थे, लेकिन वहां सख्ती होने के बाद इस तरह के गिरोह ने पश्चिम बंगाल के वर्धमान और मालदा ग्राम को अपना नया गेट-वे बनाया है। पिछले तीन-चार सालों से भारत की बॉर्डर पर स्थित इन्हीं गांवों के जरिए शहर में ये गिरोह नकली नोटों की खेप भेज रहे हैं।
हीरा नगर पुलिस के हाथ आई जिया उर्फ मनोज नामक महिला ने पूछताछ में बताया था छह लाख रुपए में आरोपियों ने उन्हें 25 लाख के नकली नोट दिए थे। ये सभी नकली नोट हाई क्वालिटी के हैं जो साधारण आदमी की समझ में नहीं आते। इसके अलावा कुछ समय पहले ग्राम वर्धमान में एक साथ मकानों में हुए बम ब्लॉस्ट की जांच में एनआईए की टीम भी पहुंची थी। इस टीम को यहां से भारी मात्रा में विदेशी मुद्रा और नकली नोट का जखीरा भी मिला था। इसकी जांच भी चल रही है।
अधिकारियों ने साधी चुप्पी
नकली नोट कांड में पकड़ाए आरोपी के तार पश्चिम बंगाल के जरिए पाकिस्तान के किसी बड़े गिरोह से जुड़े हो सकते हैं। जांच में जुटे अधिकारी इस बात से इनकार नहीं कर रहे, लेकिन आला अधिकारी इस मामले में कुछ भी कहने से बच रहे हैं। सूत्रों के मुताबिक नासिर से मिले नोट पाकिस्तान से आए हुए ही लगते हैं, क्योंकि ये काफी हाई क्वालिटी के हैं। इस मामले में हीरा नगर पुलिस अन लॉ फुल एक्टिविटी प्रिवेंशन एक्ट की धाराओं में आरोपी के खिलाफ कार्रवाई कर रही है।
अब तक की सबसे बड़ी कार्रवाई
पुलिस ने अब तक 3 लाख से ज्यादा के नकली नोट बरामद किए हैं। आरोपी नासिर को पुलिस ने 9 दिन के रिमांड पर लिया है। कई बिंदुओं पर पुलिस उससे पूछताछ करेगी। अब तक की ये इंदौर पुलिस की नकली नोट पकड़ने की सबसे बड़ी कार्रवाई है।
hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva